**AIŠKINAMASIS RAŠTAS**

**DĖL KLAIPĖDOS MIESTO SAVIVALDYBĖS TARYBOS 2011 M. SPALIO 27 D. SPRENDIMO NR. T2-331 „DĖL PREKYBOS IR PASLAUGŲ TEIKIMO KLAIPĖDOS MIESTO VIEŠOSIOSE VIETOSE VIETINĖS RINKLIAVOS NUOSTATŲ IR PREKYBOS IR PASLAUGŲ TEIKIMO KLAIPĖDOS MIESTO VIEŠOSIOSE VIETOSE TVARKOS APRAŠO PATVIRTINIMO“ PAKEITIMO**

**1. Sprendimo projekto esmė.**

Sprendimo projektu siūloma patvirtinti Prekybos ir paslaugų teikimo Klaipėdos miesto viešosiose vietose tvarkos aprašo (toliau – Aprašas) naują redakciją, atsižvelgiant į teisės aktų pasikeitimus, esamą situaciją, siekiant sukonkretinti reikalavimus prekybai ir paslaugų teikimui, prekybos ir paslaugų teikimo įrenginių pastatymo ir nukėlimo tvarkai, aiškiau ir nuosekliau išdėstyti Apraše vartojamas sąvokas bei kitas nuostatas, atsisakyti perteklinių reikalavimų, leisti vykdyti veiklą viešosiose vietose nuo (iš) laikinųjų įrenginių iki 24.00 val., pavesti Savivaldybės administracijos direktoriui nustatyti prašymų leidimams gauti priėmimo, derinimo, leidimų, leidimų dublikatų išdavimo, leidimų galiojimo sustabdymo, galiojimo panaikinimo, prekybos ir paslaugų teikimo laiko apribojimo tvarką. Taip pat siūloma papildyti Prekybos ir paslaugų teikimo Klaipėdos miesto viešosiose vietose vietinės rinkliavos nuostatus, atsižvelgiant į Miesto ūkio ir aplinkosaugos komiteto pasiūlymą, nustatyti vietinę rinkliavą už leidimų teikti mobiliųjų atrakcionų paslaugas masinių renginių, švenčių metu išdavimą.

**2. Priežastys ir kuo remiantis parengtas sprendimo projektas.**

Sprendimo projektas parengtas savivaldybės tarybos Miesto ūkio ir aplinkosaugos komiteto bei savivaldybės administracijos iniciatyva. Miesto ūkio ir aplinkosaugos komiteto 2013-12-09 posėdyje buvo nutarta pavesti savivaldybės administracijai papildyti Aprašą nuostata, kad prašymas su projektu leidimui gauti privalomai būtų derinamas ir su Miesto tvarkymo skyriumi. Taip pat, atsižvelgiant į teisės aktų ir situacijos mieste pasikeitimus, Aprašas keičiamas pagal naujus reikalavimus ir siekį išspręsti kylančias problemas, išduodant leidimus prekiauti ar teikti paslaugas miesto viešosiose vietose.

Aprašo 3 punkto papunkčiai sunumeruoti pagal rašybos taisyklių reikalavimus. Iš 3 punkto siūloma išbraukti sąvoką „automobilių priekabos“, įrašyti naujas sąvokas „Paviljonas“ ir „Specializuotas automobilis“, nes tokios sąvokos atsirado kituose teisės aktuose. Sukonkretinta ir patikslinta sąvoka „Kioskas“ dėl statybą reglamentuojančių teisės aktų pasikeitimo bei sąvoka „Aptarnavimo vietų išplėtimas prie stacionariųjų viešojo maitinimo vietų“. Vietoje viešojo maitinimo įmonės Apraše įrašoma viešojo maitinimo vieta, atsižvelgiant į mažmeninės prekybos taisyklėse vartojamą sąvoką, kad nebūtų tapatinama su Registrų centre registruotomis įmonėmis, kaip atskirais juridiniais asmenimis. Iš to paties 3 punkto išbraukiami žodžiai „Prekybos ir paslaugų teikimo“ ir paliekama tik sąvoka „Laikinieji įrenginiai“.

Patikslinti Aprašo II skyriaus 4 punkte išvardinti mažmeninės prekybos ir paslaugų teikimo viešosiose vietose būdai, išbrauktas toks prekybos būdas, kaip prekių ekspozicija, nes tai nėra prekyba ir tam nėra reikalingas leidimas. 5 punkto reikalavimas dėl Maisto tvarkymo subjekto patvirtinimo pažymėjimo ir 6 punkto reikalavimas dėl reikalavimo kinkomajam transportui ir autotraukinukams judėti nustatytu maršrutu perkelti į naujos redakcijos IV skyrių „Reikalavimai prekybai ir paslaugų teikimui“ (16 ir 17 punktai).

Siekiant labiau susisteminti ir sukonkretinti Aprašą, išskiriamas naujas III skyrius „Reikalavimai laikinų statinių ir (ar) laikinųjų įrenginių projektavimui“. Šioje dalyje išaiškinama, kas sudaro laikinųjų įrenginių ir laikinų statinių kiekvienai atskirai veiklos rūšiai sprendinius bei projektus, kokiose vietose mieste jie gali būti statomi (5-11 punktai).

Aprašo IV skyriaus antraštė papildyta žodžiais „Ir paslaugų teikimui“, nes Aprašo ir šio skyriaus reikalavimai taikomi ir šiai veiklos rūšiai. Aprašo 6 ir 7 punkto reikalavimai perkelti į naujos redakcijos Aprašo IV skyrių (12 ir 13 punktai).

Aprašo V skyrius „Leidimų išdavimo ir panaikinimo tvarka“ panaikinamas. Prašymų leidimams gauti priėmimo, derinimo, leidimų, leidimų dublikatų išdavimo, leidimų galiojimo sustabdymo, galiojimo panaikinimo, prekybos ir paslaugų teikimo laiko apribojimotvarkos nustatymas perkeliamas į IV skyrių (27 punktas). Šiame punkte turi būti reglamentuojamas prašymų leidimams gauti priėmimo, derinimo, leidimų, leidimų dublikatų išdavimo, leidimų galiojimo sustabdymo, galiojimo panaikinimo, prekybos ir paslaugų teikimo laiko apribojimo procesas. Kadangi minėtas punktas sprendžia procedūrinius klausimus, todėl prašymų leidimams gauti priėmimo, derinimo, leidimų, leidimų dublikatų išdavimo, leidimų galiojimo sustabdymo, galiojimo panaikinimo, prekybos ir paslaugų teikimo laiko apribojimo tvarkos aprašą ir prašymo leidimui gauti ir leidimo formas siūloma pavesti tvirtinti Savivaldybės administracijos direktoriui.

Šiuo metu susidarė tokia padėtis, kai dažnai prekybos ar paslaugų teikėjai, neturėdami leidimo, iš anksto pradeda montuoti įrangą, ypač prie stacionariųjų viešojo maitinimo vietų, todėl siūloma įteisinti nuostatą, kad įrangą galima pradėti montuoti tik turint savivaldybės administracijos išduotą leidimą prekybai ar paslaugų teikimui ir ne anksčiau kaip 14 kalendorinių dienų iki leidimo galiojimo pradžios (naujos redakcijos 12 punktas). Pažeidus šią nuostatą, bus galima taikyti administracinę atsakomybę už Aprašo nuostatų pažeidimą.

Iš 17 punkto išbrauktas perteklinis reikalavimas prekybos ar paslaugų teikimo vietoje pateikti kai kuriuos duomenis apie prekiautoją ar paslaugos teikėją (juridinio asmens – įmonės pavadinimas, leidimo prekybai ar paslaugų teikimui numeris, fizinio asmens – prekiautojo ar paslaugos teikėjo vardas, pavardė, individualios veiklos vykdymo registracijos pažymos arba verslo liudijimo numeris, leidimo prekybai ar paslaugų teikimui numeris), paliekamas tik reikalavimas turėti leidimą, nes šie duomenys jame jau yra surašyti (naujos redakcijos 25 punktas).

Įvykdžius Miesto ūkio ir aplinkosaugos komiteto 2013-12-09 posėdžio nutarimą pavesti savivaldybės administracijai papildyti Aprašą nuostata, jog prašymas su projektu leidimui gauti būtų derinamas ir su Miesto tvarkymo skyriumi, prailgės leidimo išdavimo laikas. Siūloma šią nuostatą įteisinti Savivaldybės administracijos direktoriaus tvirtinamame prašymų leidimams gauti priėmimo, derinimo, leidimų, leidimų dublikatų išdavimo, leidimų galiojimo sustabdymo, galiojimo panaikinimo, prekybos ir paslaugų teikimo laiko apribojimo tvarkos apraše. Minėtame apraše bus siūloma derinti su Miesto tvarkymo skyriumi tik prašymus išduoti leidimus prekiauti ar teikti paslaugas iš kioskų, paviljonų, laikinų lauko kavinių ar išplėstų aptarnavimo vietų prie stacionarių viešojo maitinimo įmonių. Tokia nuostata suderinta su Miesto tvarkymo skyriumi. Šiuo atveju bus siūloma nustatyti 8 darbo dienų leidimo išdavimo terminą.

Pažymime, kad Miesto tvarkymo skyrius ir dabar pagal Savivaldybės administracijos direktoriaus įsakymu nustatytą prekybos ir paslaugų teikimo viešųjų vietų išdėstymo adresų sąrašo sudarymo tvarką derina konkrečių prekybos ir paslaugų vietų išdėstymo mieste sąrašą, kuriame nurodomas vietos adresas, prekybos ar paslaugų teikimo įrangos tipas, rekomenduojamas užimamos vietos plotas ir kt., todėl manome, kad šis reikalavimas papildomai visus prašymus derinti su Miesto tvarkymo skyriumi yra perteklinis.

Aprašo 36 punktas (naujos redakcijos 26 punktas) papildytas nuostata, kad laikinieji įrenginiai, kioskai, nestacionariųjų lauko kavinių, aptarnavimo vietų išplėtimo prie stacionariųjų viešojo maitinimovietų ir kt. įranga būtų išmontuojama per 7 kalendorines dienas ne tik sustabdžius ar panaikinus leidimą, bet ir pasibaigus leidimo galiojimo terminui, nes pastaruoju metu buvo atvejų, kai lauko kavinės baigia veiklą, tačiau įranga paliekama stovėti neribotą laiką, taip trukdoma teritorijų valymui, be to, palikta įranga nepuošia aplinkos, tampa asocialių asmenų traukos vietomis.

Aprašo VI skyriaus pavadinimas „Atsakomybė“ pakeičiamas į pavadinimą „Kontrolė ir atsakomybė (naujos redakcijos V skyrius) ir jame išdėstomi šio Aprašo reikalavimų vykdymo kontrolės ir už pažeidimus taikomų poveikio priemonių klausimai.

Gautas Lietuvos viešbučių ir restoranų asociacijos prašymas leisti vykdyti veiklą viešosiose vietose iki 24.00 val. (buvo iki 23.00 val.). Tai siūloma įteisinti (aprašo naujos redakcijos 23 punktas). Tame pačiame punkte nustatytos valandos, kuriomis viešosiose vietose leidžiama groti ir transliuoti garsą (nuo 9.00 iki 22.00 val.). Anksčiau šis ribojimas buvo nustatytas atskiru Tarybos sprendimu.

Kiti nežymūs pakeitimai susiję tik su sąvokų ir išsireiškimų suvienodinimais visuose Aprašo naujos redakcijos punktuose.

Vykdant 2013-11-27 Miesto ūkio ir aplinkosaugos komiteto posėdžio nutarimą (protokolas Nr. TAR-118), papildytas Prekiauti ir paslaugų teikimo miesto viešosiose vietose vietinės rinkliavos nuostatų 5 punktas, įrašant, kad nuo vietinės rinkliavos atleidžiami ir kalėdinės mugės prekiautojai ir paslaugų teikėjai. Ši lengvata buvo taikoma kiekvienais metais atskiru tarybos sprendimu, todėl, kad neruošti kasmet atskirų sprendimų, atitinkamai papildytas minėtas rinkliavos nuostatų punktas. Taip pat siūloma nustatyti 50 Lt/d. vietinę rinkliavą už leidimo teikti mobiliųjų atrakcionų paslaugas išdavimą masinių renginių, švenčių metu. Iki šiol tokios rinkliavos nebuvo nustatyta.

**3. Tikslai ir uždaviniai.**

Sprendimo tikslas - paruošti Prekybos ir paslaugų teikimo Klaipėdos miesto viešosiose vietose tvarkos aprašo naują redakciją, kurioje būtų išspręstas Miesto ūkio ir aplinkosaugos komiteto nutarimo dėl prašymų leidimams gauti derinimo su Miesto tvarkymo skyriumi klausimas, taip pat būtų įvertinti teisės aktų pasikeitimai ir realiai susiklosčiusios aplinkybės bei verslo aplinka, vykdant prekybos ar paslaugų teikimo veiklą miesto viešosiose vietose. Nauja redakcija siekiama padaryti Aprašą aiškesnį, nuoseklesnį. Papildžius vietinės rinkliavos nuostatus, nebereikės kasmet priiminėti atskiro tarybos sprendimo dėl kalėdinės mugės, bus nustatyta rinkliava už leidimų teikti mobiliųjų atrakcionų paslaugas masinių renginių, švenčių metu išdavimą.

**4. Kokių rezultatų laukiama.**

Jeigu bus pritarta siūlomam sprendimo projektui, sugriežtės prekybos ir paslaugų teikimo miesto viešosiose vietose kontrolė, pagerės miesto estetinis vaizdas, atsiras administracinė atsakomybė už ne laiku statomus ar paliktus be priežiūros laikinus įrenginius. Naujoje aprašo redakcijoje aiškiau, nuosekliau ir detaliau išvardinti reikalavimai kiekvienai įrangos, naudojamos prekiaujant ar teikiant paslaugas viešosiose vietose, rūšiai, projektavimo procesui. Nustatyta vietinė rinkliava už leidimų teikti atrakcionų paslaugas masinių renginių, švenčių metu išdavimą bei leidimas vykdyti veiklą viešosiose vietose iki 24.00 val. padidins miesto biudžeto pajamas.

**5**. **Kas inicijavo sprendimo projekto rengimą.**

Sprendimo projekto rengimą inicijavo Miesto ūkio ir aplinkosaugos komitetas bei savivaldybės administracija.

**6. Sprendimo projekto rengimo metu gauti specialistų vertinimai.**

Sprendimo projektas buvo pateiktas vertinti specialistams, sprendimo projektui pritarta.

**7. Galimos teigiamos ar neigiamos sprendimo priėmimo pasekmės.**

Neigiamos pasekmės – neprognozuojama.

Teigiama – sugriežtės prekybos ir paslaugų teikimo miesto viešosiose vietose kontrolė, pagerės gyventojų aptarnavimo kokybė, miesto estetinis vaizdas, atsiras atsakomybė už nesavalaikiai ir be leidimo iš anksto statomus laikinus įrenginius ar už jų palikimą be priežiūros ir neišmontavimą, pasibaigus leidimo galiojimo terminui. Neberengiant kasmet atskiro sprendimo projekto dėl kalėdinės mugės, bus galima daugiau laiko skirti kitų funkcijų atlikimui, papildoma vietinė rinkliava ir leidimas vykdyti veiklą viešosiose vietose iki 24.00 val. padidins verslo įmonių ir tuo pačiu miesto biudžeto pajamas.

PRIDEDAMA. 1. Miesto ūkio ir aplinkosaugos komiteto posėdžių protokolų kopijos, 3 lapai.

2. Viešbučių ir restoranų asociacijos rašto kopija, 1 lapas.

Licencijų, leidimų ir vartotojų teisių apsaugos skyriaus vedėja Asta Šnepetienė